DEĊIŻJONI TAL-KUMMISSJONI
ta' l-20 ta' Ottubru 2006
li tapprova l-pjan għal tilqima ta' prevenzjoni kontra l-influwenza tat-tjur tas-sottotip H5 f'ċerti stabbilimenti fin-Nord Rhine-Westphalia imressaq mill-Ġermanja skond id-Direttiva tal-Kunsill 2005/94/KE
(innotifikata taħt document numru C(2006) 4906)
(It-test bil-Ġermaniż biss hu awtentiku)
(2006/705/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 2005/94/KE ta' l-20 ta' Diċembru 2005 dwar miżuri Komunitarji għall-kontroll ta' l-influwenza tat-tjur u li tirrevoka d-Direttiva 92/40/KEE (1), u b'mod partikolari l-Artikolu 57(2) tagħha,
Billi:
(1)
Il-Ġermanja dan l-aħħar esperjenzat numru għoli ta' sejbiet pożittivi ta' l-influwenza tat-tjur b'patoġeniċità għolja tal-vajrus A tas-sottotip H5N1 fl-għasafar selvaġġi. Il-marda faqqgħet ukoll fi stabbiliment tat-tjur u f'żoo.
(2)
It-tilqima kontra l-influwenza tat-tjur tas-sottotipi H5 u H7 tista' tkun għodda ta' valur għall-prevenzjoni u l-kontroll tal-marda. Madankollu, għadha ma ġietx applikata fi stabbilimenti tat-tjur fil-Ġermanja.
(3)
Il-Ġermanja tixtieq tiġbor aktar data dwar l-użu tat-tilqima permezz ta' studju fuq il-post fuq skala kbira.
(4)
Fl-24 ta' Awissu 2006 l-Ġermanja ressqet pjan għall-approvazzjoni għal tilqima ta' prevenzjoni li għandu jitwettaq fi tliet stabbilimenti kummerċjali li jinsabu fin-Nord Rhine-Westphalia fil-qafas ta' studju immirat lejn l-evalwazzjoni ta' l-effikaċja protettiva ta' tilqima kontra l-influwenza tat-tjur tas-sottotip H5 permezz ta' tilqima għat-tjur li jinżamm taħt kundizzjonijiet normali fl-għelieqi.
(5)
Il-pjan ta' tilqima ta' prevenzjoni mressaq fih l-informazzjoni meħtieġa mill-Artikolu 56(2) tad-Direttiva 2005/94/KE u huwa skond strateġija li tiddivrenzja l-annimali infettati minn dawk imlaqqma ((DIVA) - Differentiating Infected from Vaccinated Animals). Fid-dawl ta' verifika tal-pjan u taħdidiet mal-Ġermanja jidher li huwa xieraq li jiġi approvat il-pjan.
(6)
Il-miżuri previsti f'din id-Deċiżjoni jaqblu ma' l-opinjoni tal-Kumitat Permanenti dwar il-Katina Alimentari u Saħħet l-Annimali,
ADOTTAT DIN ID-DEĊIŻJONI
Artikolu 1
Pjan għal tilqima ta' prevenzjoni
1. Il-pjan imressaq mill-Ġermanja fl-24 ta' Awissu għal tilqima ta' prevenzjoni kontra l-influwenza tat-tjur b'patoġeniċità għolja tas-sottotip H5 li għandha tiġi applikata sat-30 ta' Settembru 2008, huwa approvat.
It-tilqima ta' prevenzjoni għandha titwettaq b'vaċċin inattivat ta' influwenza tat-tjur tas-sottotip H5N2 fi tliet stabbilimenti magħżula tat-tjur fin-Nord Rhine- Westphalia fil-Ġermanja skond dan il-pjan.
2. Għandu jkun hemm sorveljanza uffiċjali flimkien ma' miżuri xierqa ta' bijosigurtà, kif stipulat fil-pjan għat-tilqim preventiv, fl-istabbilimenti tat-tjur li għalihom hemm referenza fil-paragrafu 1.
3. Il-pjan għat-tilqim preventiv għandu jiġi implimentat b'mod effiċjenti.
4. Il-Kummissjoni għandha tippubblika l-pjan għat-tilqim preventiv.
Artikolu 2
Miżuri li jirrestrinġu l-moviment
1. L-awtorità kompetenti għandha tiżgura li:
(a)
tjur, bajd, karkassi tat-tjur u laħam frisk tat-tjur minn tjur miżmum fl-istabbilimenti rreferuti fl-Artikolu 1(1) (“tjur u prodotti oħra”) ma jiġux spostati minn dawn l-istabbilimenti;
(b)
tjur u għasafar oħra mrobbija mill-bniedem ma jiddaħħlux fl-istabbilimenti rriferuti fl-Artikolu 1(1) matul l-implimentazzjoni tal-pjan għat-tilqim preventiv.
2. L-awtorità kompetenti tista, permezz ta' deroga mill-paragrafu 1(a) u skond il-pjan għat-tilqim preventiv, tawtorizza l-ispostament ta' tjur u ta' prodotti oħra li ġejjin:
(a)
spostament għal-laboratorju nazzjonali ta' referenza għall-influwenza tat-tjur fil-Ġermanja;
(b)
trasport għat-tneħħija immedjata fil-Ġermanja wara l-ġbir ta' kampjuni xierqa li għandhom jintbagħtu f'dan il-laboratorju.
Artikolu 3
Ħasil u diżinfezzjoni ta' l-istabbilimenti u mezzi tat-trasport
1. L-awtorità kompetenti għandha tiżgura li l-istabbilimenti tat-tjur irriferuti fl-Artikolu 1(1) huma mnaddfa u diżinfettati skond l-istruzzjonijiet ta' l-awtorità kompetenti wara t-tneħħija tat-tjur kollu mill-istabbilimenti.
2. L-awtorità kompetenti għandha tiżgura li l-mezzi kollha tat-trasport użati għall-ispostament tat-tjur u ta' prodotti oħra huma mnaddfa u diżinfettati wara kull trasportazzjoni b'diżinfettanti u b'metodi ta' użu approvati mill-awtorità kompetenti.
Artikolu 4
Rapporti
Il-Ġermanja għandha tressaq rapport lill-Kummissjoni dwar l-implimentazzjoni tal-pjan għat-tilqim preventiv fi żmien xahar mid-data ta' l-applikazzjoni ta' din id-Deċiżjoni.
Mit-3 ta' Ottubru 2006 għandha tippreżenta rapporti kull tliet xhur lill-Kumitat Permanenti għall-Katina Alimentari u Saħħet l-Annimali.
Artikolu 5
Destinatarji
Din id-Deċiżoni hija indirizzata lir-Repubblika Federali tal-Ġermanja.
Magħmul fi Brussell, nhar l-20 ta' Ottubru 2006.